Document ID: 32003D0429

Eiropas parlamenta un padomes lēmums
(2003. gada 19. maijs)
par finanšu plāna koriģēšanu saistībā ar paplašināšanos
(2003/429/EK)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Parlamenta, Padomes un Komisijas Iestāžu nolīgumu (1999. gada 6. maijs) par budžeta disciplīnu un budžeta procedūras uzlabošanu [1], un jo īpaši tā 25. punktu,
ņemot vērā Komisijas priekšlikumu [2],
saskaņā ar procedūru, kas noteikta Līguma 272. panta 9. punkta piektajā daļā [3],
tā kā:
(1) Eiropas Savienības (15 dalībvalstis) finanšu plāns, par ko vienojās 1999. gada 6. maija Iestāžu nolīgumā starp Eiropas Parlamentu, Padomi un Komisiju, ir jākoriģē, ņemot vērā stāvokli paplašinātā Eiropas Savienībā ar 25 dalībvalstīm laikposmā no 2004. gada līdz 2006. gadam, atbilstīgi 1999. gada cenām.
(2) Eiropadome Kopenhāgenā 2002. gada 12. un 13. decembrī apstiprināja sarunu rezultātus, kuros noteiktas prasības attiecībā uz izdevumiem, kas rodas sakarā ar 10 jaunu dalībvalstu pievienošanos 2004. gadā.
(3) Tā skaidri norādīja, ka pirmspievienošanās finansiālo palīdzību Turcijai finansēs ar "pirmspievienošanās pozīciju", sākot no 2004. gada.
(4) Jāņem vērā tas, kā esošās finanšu sistēmas darbības laikā finanšu plānu ietekmēs politiskais noregulējums Kiprā.
(5) Ievērojot 1999. gada 6. maija Iestāžu nolīguma 25. punkta otro daļu, koriģēto pozīciju pārmaiņām nav jāpārsniedz apjomi, kas norādīti minētā nolīguma II pielikumā ietvertajā provizoriskajā finanšu sistēmā,
IR PIEŅĒMUŠI ŠO LĒMUMU.
1. pants
Laikposmā no 2004. gada līdz 2006. gadam atbilstīgie izdevumi, kas saistīti ar 10 jaunu dalībvalstu pievienošanos, palielina to apropriāciju maksimālo apjomu, ko piešķir 1999. gada 6. maija Iestāžu nolīguma I pielikumā ietvertā finanšu plāna 1., 2., 3. un 5. pozīcijā paredzēto saistību izpildei.
Finanšu plāna 7. pozīcijas maksimālais apjoms ietver apropriācijas pirmspievienošanās palīdzībai, ko piešķir Turcijai. Plāna 7. pozīcijas nosaukumā izdara grozījumus, mainot to uz nosaukumu "Pirmspievienošanās stratēģija".
Izveido jaunu 8. pozīciju, lai iekļautu budžeta kompensācijas, par ko Eiropadome vienojās Kopenhāgenā.
2. pants
1. Līdz ar to 1999. gada 6. maija Iestāžu nolīguma I pielikumu aizstāj ar 25 dalībvalstu Eiropas Savienības koriģētu finanšu plānu ar 1999. gada cenām (izņemot budžeta maiņas, kas izriet no politiskā noregulējuma Kiprā), kā norādīts 1.a tabulā.
Ja Kiprā panāk politisko noregulējumu, piemēro 25 dalībvalstu Eiropas Savienības finanšu plānu ar 1999. gada cenām, kā norādīts 1.b tabulā.
Attiecīgi spēku zaudē 1999. gada 6. maija Iestāžu nolīguma II pielikums.
2. Atbilstīgais finanšu plāns ar tehniskajiem labojumiem attiecībā uz 2004. gadu, ievērojot nacionālā kopienākuma un cenu izmaiņas, ir sniegts 2.a un 2.b tabulā.
Briselē, 2003. gada 19. maijā

Labels: 15